IAEA: - Iran utvider stadig sitt atomprogram
I en ny rapport heter det at iranerne fortsetter å produsere uran som er anriket i en slik grad at materialet kan brukes i atomvåpen. Rapporten ventes framlagt for IAEAs medlemsland torsdag eller fredag, men vil ikke bli offentliggjort, sier diplomater til nyhetsbyrået AFP. Irans IAEA-ambassadør Ali Asghar Soltanieh avviser krav om stans i virksomheten. - Vår anrikningsvirksomhet vil aldri bli stoppet, vi har rett til å drive med dette og vi vil fortsette å gjøre det under overvåkingen av IAEA, sier Soltanieh.Diplomater ved atomenergibyråets hovedkvarter i Wien sier til AFP at Iran siden mai har installert rundt 350 nye sentrifuger ved sitt anlegg i Fordow nær den hellige byen Qom sør for hovedstaden Teheran. Sentrifugene er maskiner som brukes til anrikning av uran. Iranerne hevder selv at de ikke forsøker å utvikle atomvåpen, men at de bare forsøker å skaffe seg teknologi til kjernekraftverk som skal forsyne befolkningen med strøm. Israel og de vestlige stormaktene tror ikke på denne forklaringen.Iran krever at Den alliansefrie bevegelsen NAM går inn for å opprette et «krigstribunal» rettet mot Israel. Tribunalet skal sørge for at israelerne ikke begår forbrytelser mot palestinerne, sier en iransk leder. Utenriksminister Ali Akhbar Salehi sa ifølge nyhetstjenesten Khabar onsdag at NAM også bør opprette en egen komité som skal arbeide for å trygge palestinernes rettigheter. Den alliansefrie bevegelsen holder torsdag og fredag toppmøte i Irans hovedstad Teheran. - Det skapes ikke fred i Midtøsten ved at stormaktene blindt og partisk støtter israelsk statsterrorisme. Israels politikk bygger på okkupasjon, aggresjon, trusler, tortur og ødeleggelse, sa den iranske utenriksministeren.FNs generalsekretær Ban Ki-moon kom onsdag til Teheran for å delta på NAMs toppmøte. Israel og USA har kritisert generalsekretæren for å reise til Iran, men en talsmann for generalsekretæren sier han vil benytte møtet til å legge press på iranerne i viktige spørsmål. Blant disse spørsmålene er Teheran-regimets forhold til menneskerettighetene og Irans kjernefysiske program. Iranerne sier dette programmet er av rent sivil og fredelig art, men vestlige land mistenker regimet for å forsøke å utvikle atomvåpen.
Iran utvider stadig sitt kjernefysiske program. Internasjonale sanksjoner og snakk om et mulig israelsk angrep mot atomanleggene har ikke ført til stans i programmet, hevder Det internasjonale atomenergibyrået IAEA.